Narkotiltalte Christina Øygarden brast i gråt i retten
I hele dag har Lillesand-kvinnen forklart seg rolig og fattet, men da aktor spurte hva som skjedde da de ble stoppet på flyplassen i Cochabamba maidagen i 2008, brast hun i gråt. - Madelaine ber meg si at det er min koffert. Så begynner de å rote gjennom tingene, de la alle klærne til side og fokuserte på bagene. Da de rev opp plastikken, stakk de i dem. - Når de kommer til selve plata, en hard plate, så begynner de å stikke i den også. Så kutter de, og så ser du at det er et hvitt pulver der. De forklarer at det er en dråpe de skal ta på stoffet, og hvis det blir blått, så er det narkotisk stoff, forteller hun, mens stemmen brister. - Og så ble den blå, nesten hvisker hun, før stemmen forsvinner fullstendig.Da Lillesands-kvinnen forklarte seg om smuglerforsøket fra Bolivia fredag, forklarte som tidligere at hun ikke fikk beskjed om at hun skulle til Bolivia før de var på Gardermoen. - Visste du hvor Bolivia lå, spurte aktor Petter Mandt. - Jeg hadde vel en anelse om at det lå i Sør-Amerika, men jeg tror ikke at jeg hadde hørt om det en gang før Stina snakket om det, svarte Øygarden.Hun fortalte at hun trodde at hun skulle til Spania for å male hus sammen med Stina Brendemo Hagen. Men da de tre jentene kom til Gardemoen skal 22-åringen ha fått beskjed fra Stina Brendemo Hagen om at de skulle til Bolivia i stedet. - Vi skulle på ferie sammen og kose oss i Bolivia. Først tenkte jeg at jeg ble kjempeglad, det gjorde jeg, jeg var veldig glad for det, sier Øygarden. Hun forteller at hun før dette hadde levd et veldig beskyttet liv, og at hun derfor ikke ringte moren sin for å fortelle at turen gikk til Bolivia i stedet. - Hvis jeg sa hjemme at jeg skulle til Lillesand, for eksempel, og dro til Arendal i stedet, så hadde hun blitt helt sånn "herregud, det var ikke der du skulle". Så jeg tenkte eventuelt at jeg kunne ringe da jeg hadde kommet frem.Den nå 22 år gamle kvinnen er tiltalt for å ha forsøkt å smugle 22,4 kilo kokain fra Bolivia til Norge i mai 2008, men har konsekvent nektet for at hun hadde noe med smuglerforsøket å gjøre. Hun ble tiltalt for smuglerforsøket i Bolivia, men rømte til Norge før hun fikk en dom. Da hun ble tiltalt for smuglerforsøket også i Norge, ble hun først frikjent i Oslo tingrett, men påtalemyndigheten har anket dommen. Derfor måtte hun fredag forklare seg på nytt i Borgarting lagmannsrett. "Sykt billig" Øygarden forteller at de gikk i sommerfuglpark, red på hest og gikk på skøyter i Bolivia, som en vanlig ferietur. Hun sier hun var på hotellrommet og pakket den dagen flyet skulle gå fra Bolivia og hjem til Norge. - Jeg sitter inne på rommet som jeg og Stina delte. Det var to separate senger og en TV, sier hun, og viser med hendene hvor sengene, døren og TV-en var. - Jeg pakker kofferten min samtidig som jeg ser på TV. Stina driver også og pakker, og så kom Madelaine og hun sa ikke så mye, sier 22-åringen og forteller at Rodriguez hadde med seg adidasbager som var helt sammenbrettet og pakket inn i plastposer. - Hun satte seg på huk og slang dem nedi kofferten mens jeg satt ved siden av. Det er mulig hun sa "sykt billig", men vi hadde ikke egentlig noen samtale på det tidspunktet. - Reagerte du da hun kom med disse bagene, spurte aktor Mandt. - Nei, ikke i det hele tatt. Hun mener hun ble lurt av reisevenninnen Madelaine Rodriguez, og at hun ikke visste at det var flere kilo kokain i bagene som havnet i kofferten. Da de ble stoppet på flyplassen få timer senere, viste det seg at det var flere kilo kokain i bagene. I utgangspunktet mente politiet det var 22,4 kilo, men da det ble stilt spørsmål om dette i tingretten, nedjusterte aktor det til halvparten.Da Madelaine Rodriguez forklarte seg i tingretten, gikk hun langt i å si at alle jentene visste om smuglerforsøket. - Det er derfor vi skulle dra til Bolivia, skjønner du, vi skulle ha med bagene hjem og det var derfor alt skulle bli betalt. Jeg ble informert om det, og jeg informerte dem om det, sa hun da. Sammen med henne på tiltalebenken sitter en 24 år gammel tidligere skuespiller som er tiltalt for å ha organisert smuglerforsøket, men da hun forklarte seg torsdag, nektet også hun for å ha hatt noe med smuglerturen å gjøre. Hun sa likevel at hun skjønte hva som foregikk da Madelaine Rodriguez og de to andre norske jentene plutselig dukket opp i Bolivia. - På grunn av ting som hadde skjedd tidligere i 2007, så skjønte jeg selvfølgelig hvorfor hun var der, hva hun skulle gjøre og at hun skulle ha med seg noe til Norge, forklarte den nå 24 år gamle kvinnen i lagmannsretten. Stina Brendemo Hagen, den tredje av kvinnene, rømte fra fengselsstraffen i Bolivia i høst, og kom til Norge. Hun skal vitne i saken på mandag. I samme sak sitter to menn på 22 og 25 år, som blant annet er tiltalt for hvitvasking, og en 27 år gammel teologistudent tiltalt. 27-åringen har bare anket straffeutmålingen fra tingretten, og sitter allerede fengslet for å ha vært delaktig i den såkalte «Arlanda-saken».
Da Christina Øygarden fortalte at boliviansk politi fant narkotika i bagene deres, brast stemmen.